Document ID: 32008D0233

DECIZIA COMISIEI
din 17 martie 2008
de modificare a Deciziei 2004/558/CE de punere în aplicare a Directivei 64/432/CEE a Consiliului privind garanțiile suplimentare pentru schimburile intracomunitare cu bovine în ceea ce privește rinotraheita infecțioasă bovină și aprobarea programelor de eradicare prezentate de anumite state membre
[notificată cu numărul C(2008) 1004]
(Text cu relevanță pentru SEE)
(2008/233/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special articolul 9 alineatul (2),
întrucât:
(1)
Articolul 9 din Directiva 64/432/CEE prevede că un stat membru care dispune de un program național obligatoriu de combatere a uneia dintre bolile contagioase enumerate în anexa E (II) la directiva în cauză poate înainta programul respectiv Comisiei spre aprobare. Articolul stabilește, de asemenea, definiția garanțiilor suplimentare care pot fi solicitate în cadrul comerțului intracomunitar.
(2)
Decizia 2004/558/CE a Comisiei din 15 iulie 2004 de punere în aplicare a Directivei 64/432/CEE a Consiliului privind garanțiile suplimentare pentru schimburile intracomunitare cu bovine în ceea ce privește rinotraheita infecțioasă bovină și aprobarea programelor de eradicare prezentate de anumite state membre (2) aprobă programele pentru controlul și eradicarea infecției cu herpesvirusul bovin de tip 1 („BHV-1”) prezentate de statele membre enumerate în anexa I la decizia în cauză, pentru regiunile enumerate în anexa respectivă și pentru care garanțiile suplimentare referitoare la BHV-1 se aplică în conformitate cu articolul 9 din Directiva 64/432/CEE.
(3)
Republica Cehă a prezentat deja programul în vederea eradicării infecției cu BHV-1 de pe întreg teritoriul său. Acest program îndeplinește criteriile stabilite în articolul 9 alineatul (1) din Directiva 64/432/CEE. De asemenea, acest program prevede norme aplicabile circulației bovinelor pe teritoriul național, echivalente celor care, puse anterior în aplicare în anumite state membre sau regiuni ale statelor membre, au permis eradicarea bolii în statele membre sau regiunile respective.
(4)
Este necesară aprobarea programului prezentat de Republica Cehă, precum și a garanțiilor suplimentare prezentate în conformitate cu articolul 9 din Directiva 64/432/CEE.
(5)
Prin urmare, anexa I la Decizia 2004/558/CE ar trebui modificată în consecință.
(6)
Măsurile prevăzute în prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa I la Decizia 2004/558/CE se înlocuiește cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 17 martie 2008.

Labels: 3
0
18
6